વિશ્વ પર્યાવરણ દિવસની ઉજવણી અંતર્ગત ગાંધીનગર જિલ્લામાં પર્યાવરણ અને સ્વચ્છતા અભિયાન સપ્તાહનો પ્રારંભ કરાયો હતો. તેના ભાગરૂપે ગાંધીનગર શહેર, ગુડા, વન વિભાગ, માર્ગ અને મકાન વિભાગ, કલોલ, માણસા, દહેગામ અને પેથાપુર પાલિકા તથા પસંદ થયેલા રાંધેજા અને પાનસર ગામ સહિત સમગ્ર જિલ્લામાં સફાઇ અભિયાન હાથ ધરવામાં આવ્યુ હતું. આ અંગે ગાંધીનગરના ડે.મ્યુનિ. કમિશ્નર ડી.જે. બારૈયાએ જણાવ્યું હતું કે શહેરનાં ચાર એન્ટ્રી પોઇન્ટ, રક્ષા શકિત યુનિર્વસીટી સર્કલ, જ–૭ વિમાન સર્કલ, પેથાપુર ચરેડી પાણીની ટાંકી, ક–૭ વાસણીયા મહાદેવ ખાતે સફાઇ કામદારો, એનએસએસ અને એનસીસીના વિદ્યાર્થીઓ, એન.જી.ઓ. અને ધાર્મિક સંસ્થાઓ દ્વારા સફાઇ ઝુંબેશ હાથ ધરવામાં આવી હતી.